Slektninger av den tidligere hopperen bekrefter dødsfallet overfor det finske ukebladet Seiska.

– Jeg har selv nettopp hørt om det, så jeg kan ikke si mer, sier Nykänens mor Vieno til Iltalehti.

Christian Nilssen, NRKs hoppkommentator, sier at finnen har gjort alt det er mulig å gjøre i en hoppbakke.

– Han er kanskje den største gjennom alle tider, sier Nilssen om Nykänen.

– Nærmest utilnærmelig

Nykänen tok fire OL-gull og fem VM-gull i løpet av sin hoppkarriere, i tillegg til 46 seirer i verdenscupen.

I 1982 vant han storbakkerennet i Holmenkollen under VM i Oslo. Da var han bare 18 år gammel.

– I løpet av de neste seks-åtte årene frem til OL i 1988 i Calgary, hvor han tok tre OL-gull, var han den største og den beste. Han var nærmest utilnærmelig, minnes Nilssen.

VANT STORBAKKERENNET I KOLLEN: Matti Nykänen fikk sitt store gjennombrudd da han hoppet 102.5 m og ble verdensmester i en alder av 18 i Oslo i 1982. Du trenger javascript for å se video. VANT STORBAKKERENNET I KOLLEN: Matti Nykänen fikk sitt store gjennombrudd da han hoppet 102.5 m og ble verdensmester i en alder av 18 i Oslo i 1982.

Vant verdenscupen sammenlagt fire ganger

Nykänen debuterte i verdenscupen i 1981. I løpet av ni sesonger vant han verdenscupen sammenlagt fire ganger – i 82/83, 84/85, 85/86 og 87/88. I 1982/83 og 87/88 gikk han også til topps i hoppuka.

Hans enorme suksess i hoppbakken førte til at han ble kåret til årets idrettsutøver i Finland i 1985 og 1988.

Den norske hopperen Ole Gunnar Fidjestøl konkurrerte mot Nykänen mellom 1983 og 1990.

SUVEREN: Matti Nykänen vant sitt første VM-gull i Oslo i 1982. Det ble startskuddet for en lang merittliste. Foto: Erik Thorberg / NTB scanpix

– Jeg husker den suverene skihopperen og atleten han var. Han var favoritt hver gang han stilte opp, med unntak av et par år hvor han var ute å kjøre, sier Fidjestøl til NRK.

– Sjarmerte omgivelsene

Den tidligere norske hopperen omtaler Nykänen som en sky person.

– Han snakket ikke så mye mer enn finsk. De finske hopperne holdt seg ofte mye for seg selv.

– Han ble utrolig populær fordi han også var en type som sjarmerte omgivelsene, selv om han kanskje var en litt mer innesluttet kar enn mange skulle tro, sier Christian Nilssen.

Hopplegenden Matti Nykänen (55) er død. Du trenger javascript for å se video. Hopplegenden Matti Nykänen (55) er død.

Fidjestøls beste Nykänen-minne kom under VM i skiflyging i Oberstdorf 1988. Den sesongen vant finnen tre OL-gull, verdenscupen sammenlagt og hoppuka. Men Nykänen måtte se seg slått under VM i Oberstdorf,

– Jeg vant VM-gullet i skiflyging, han ble nummer tre, og viste i ord og med kroppsspråk at han syntes det var veldig fortjent at jeg vant det VM-gullet. Det satte en ekstra spiss på min prestasjon, forteller Fidjestøl.

– Lå en generasjon foran oss andre

Olav Hansson, som tok sølv bak Nykänen under VM i Oslo i 1982, sier finnen var i en klasse for seg.

– Jeg har veldig mange andreplasser bak Matti Nykänen. I mine beste sesonger 1982 og 83 herjet han.

OSLO-VM 1982: Olav Hansson (t.v.) ble nummer to bak Nykänen. Foto: Erik Thorberg / NTB scanpix

– Kjente du han personlig?

– Matti var en del yngre enn oss, og snakket bare finsk. Sånn sett fikk vi ikke så veldig god kontakt med ham. Vi så opp til han som en vanvittig god utøver, og studerte hans måte å hoppe på. Han lå egentlig en generasjon foran oss andre i teknikk, og det var derfor han var så suveren, sier Hansson til NRK.

Preget av skandaler

Etter at han la hoppskiene hyllen tidlig på 1990-tallet fikk Nykänen store problemer med alkohol.

– Som en idrettsutøver som har oppnådd enorm suksess, er det ikke lett å møte hverdagen når man skrur av lysene, og kanskje ikke har forberedt livet etter aktiv karriere. Han fant ikke seg selv tydeligvis, og slet hele livet. sier tidligere hopper Espen Bredesen.

Nykänen ble flere ganger dømt for mishandling, blant annet mot sin ekskone Mervi Tapola, og i 2004 måtte han i fengsel etter å ha knivstukket en nabo.

– Det var dessverre en historie som stod i sterk kontrast til alt det han hadde opplevd i bakken. Det er mange som har opplevd det samme. Da er det dessverre en del som tyr til alkohol og rusmidler, og det var noe av det som skjedde med Nykänen etter at karrieren var over, sier hoppkommentator Nilssen.

Etter hoppkarrieren prøvde Nykänen seg som artist. Han ga ut flere album, og i 2006 ble hans liv dramatisert i filmen «Matti».

Han etterlater seg kona Pia og tre barn fra tidligere forhold.